b'\n_START_ARTICLE_\nTata Steel Chess\n_START_PARAGRAPH_\nTata Steel Chess (tidligere Corus Chess Tournament) er en sjakkturnering som arrangeres \xc3\xa5rlig i januar, i den lille byen Wijk aan Zee i den nordlige delen av Nederland. Den er \xc3\xa5rets f\xc3\xb8rste store sjakkturnering, og er sammen med Linares-turneringen og Dortmund-turneringen blant de mest prestisjefylte sjakkturneringene som arrangeres \xc3\xa5rlig.\n_START_SECTION_\nResultater\n_START_PARAGRAPH_\nMagnus Carlsen vant C-gruppen i 2004 og kvalifiserte seg dermed til B-gruppen \xc3\xa5ret etter. I 2005 endte han p\xc3\xa5 ellevteplass i B-gruppen, og i 2006 kvalifiserte han seg til A-gruppen ved \xc3\xa5 komme p\xc3\xa5 delt f\xc3\xb8rsteplass i B-gruppen. Debuten i A-gruppen i 2007 endte med delt sisteplass med ni remiser og fire tap. \xc3\x85ret etter ble det delt f\xc3\xb8rsteplass med Levon Aronjan. I 2010 vant han s\xc3\xa5 turneringen alene, og fulgte opp med \xc3\xa5 gjenta bedriften i 2013, 2015 og 2016. Han sto over turneringen i 2014, like etter at han hadde blitt verdensmester.'